Návrh štatútu
Rady vlády Slovenskej republiky pre deti a mládež

Čl. 1
Úvodné ustanovenia

Štatút Rady vlády Slovenskej republiky pre deti a mládež (ďalej len „rada“) vymedzuje postavenie, činnosť, zloženie, práva a povinnosti členov, spôsob rokovania, organizačné a administratívne zabezpečenie činnosti rady a jej zasadnutí.

Čl. 2
Postavenie rady

Rada je poradným, iniciatívnym a koordinačným orgánom vlády Slovenskej republiky (ďalej len „vláda“) pre medzirezortnú koncepčnú, metodickú a legislatívnu činnosť vlády v oblasti štátnej politiky vo vzťahu k deťom a mládež, neformálneho vzdelávania, dotačnej politiky ministerstiev zameranej na podporu práce s deťmi a mládežou a ďalšie systémové kroky v oblasti podpory, ochrany a rozvoja detí a mládeže. Vo svojej činnosti uplatňuje medzinárodné právne dokumenty, najmä Dohovor Organizácie spojených národov o právach dieťaťa a Deklaráciu ľudských práv, príslušné rezolúcie Rady Európy a Bielu knihu Európskej komisie o mládeži. 

Čl. 3
Činnosť rady

Rada

a) 	plní úlohy podľa vlastného plánu činnosti, ktorý nadväzuje a je v súlade s plánom práce vlády a s plánom legislatívnych úloh vlády,

b) 	prerokúva a posudzuje návrhy koncepčných materiálov a návrhy zámerov medzirezortného charakteru v oblasti štátnej politiky vo vzťahu k deťom a mládeži a pripravuje pre vládu stanoviská k týmto materiálom,

c) 	iniciuje vypracovanie a predkladanie návrhov zásadných koncepčných materiálov vláde v oblasti metodickej práce, poskytovania dotácií a legislatívnych úprav, týkajúcich sa detí a mládeže,

d) 	pomáha vláde utvárať potrebný koncepčný a systémový prístup v oblasti podpory práce s deťmi a mládežou, ochrany a rozvoja detí a mládeže.

e) 	pripravuje na požiadanie vlády stanoviská aj k iným materiálom z oblastí, ktoré môžu mať vplyv na politiku vo vzťahu k deťom a mládeži.

Čl. 4
Zloženie rady

(1) 	Rada má 18 členov, tvoria ju predseda, podpredseda a ostatní členovia. Členom rady môže byť len občan Slovenskej republiky.

(2) 	Predsedu rady, podpredsedu rady a členov rady vymenúva a odvoláva vláda. Predsedom rady je minister školstva Slovenskej republiky (ďalej len „minister školstva“). Podpredsedom rady je štátny tajomník Ministerstva práce, sociálnych vecí a rodiny Slovenskej republiky.

(3) 	Zástupcov mimovládnych neziskových organizácií navrhuje Rada mládeže Slovenska a Študentská rada vysokých škôl po dohode s predsedom rady. Zástupcami ministerstiev sú štátni tajomníci, ktorých navrhujú príslušní ministri. Zástupcami Konfederácie odborových zväzov (ďalej len „KOZ“), a Združenia miest a obcí Slovenska (ďalej len „ZMOS“) sú funkcionári, ktorí vo svojej kompetencii majú problematiku detí a mládeže.

(4) 	Rada má aj tajomníka, ktorého určí minister školstva zo zamestnancov Ministerstva školstva Slovenskej republiky (ďalej len „ministerstvo školstva“). Tajomník rady nemá hlasovacie právo a nie je členom rady.

(5 Členmi rady sú:

a)	štátny tajomník Ministerstva kultúry Slovenskej republiky,
b)	štátny tajomník Ministerstva obrany Slovenskej republiky,
c)	štátny tajomník Ministerstva vnútra Slovenskej republiky,
d)	štátny tajomník Ministerstva výstavby a regionálneho rozvoja Slovenskej republiky,
e)	štátny tajomník Ministerstva zdravotníctva Slovenskej republiky,
f)	7 zástupcov mimovládnych neziskových organizácií na návrh Rady mládeže Slovenska, 
g)	zástupca Študentskej rady vysokých škôl,
h)	zástupca Konfederácie odborových zväzov,
i)	zástupca Združenia miest a obcí Slovenska,
j)	zástupca Detského fondu Organizácie Spojených národov (UNICEF.

(6) Členstvo v rade je čestnou funkciou. Členovia rady sú vo svojej funkcii nezastupiteľní. 

Čl. 5
Práva a povinnosti predsedu, podpredsedu, členov rady a tajomníka

(1) 	Predseda rady

a)	riadi činnosť rady a zodpovedá za jej činnosť vláde,
b)	predkladá rade na schválenie plán činnosti,
c)	zvoláva rokovania rady,
d)	navrhuje program rokovania rady,
e)	navrhuje závery z rokovania rady a stanoviská k prerokovaným návrhom, ktoré predkladá na rokovania vlády,
f)	predkladá vláde iniciatívne návrhy a odporúčania, na ktorých sa rada uzniesla,
g)	vymenúva a odvoláva tajomníka rady,
h)	vymenúva členov odborných pracovných komisií, o ktorých zriadení rada rozhodla a prizýva na zasadnutia rady predstaviteľov ďalších inštitúcií,
i)	plní úlohy, ktorými ho poverí rada.

(2) 	Podpredseda rady zastupuje predsedu rady v plnom rozsahu jeho práv a povinností v jeho neprítomnosti alebo ak ho predseda rady poverí zastupovaním.

(3) 	Členovia rady majú tieto práva a povinnosti

a) 	predkladať návrhy, podklady a informácie na rokovanie, 
b) 	vyjadrovať sa k prerokúvaným materiálom a hlasovať,
c) 	navrhovať predsedovi rady zriadenie odborných pracovných komisií,
d) 	zúčastňovať sa rokovaní, neprítomnosť na rokovaní oznámi člen písomnou formou vopred tajomníkovi rady,
e) 	zachovávať mlčanlivosť o štátnom, hospodárskom a služobnom tajomstve, s ktorým prišli pri výkone svojej funkcie do styku. Povinnosť zachovávať mlčanlivosť trvá i po skončení členstva v zmysle platných právnych predpisov.

(4) Tajomník rady

a) 	zostavuje návrh programu rokovania rady a predkladá ho predsedovi rady,
b) 	organizačne a administratívne zabezpečuje prípravu zasadnutí rady,
c) 	zúčastňuje sa na zasadnutí rady bez hlasovacieho práva,
d) 	vyhotovuje záznamy z rokovaní rady,
e) 	riadi sekretariát rady (čl. 7 ods. 2) a zodpovedá za jeho činnosť predsedovi rady.

(5) Z členstva v rade nevzniká nárok na odmenu.

Čl. 6
Spôsob rokovania rady

(1) 	Činnosť rady sa riadi plánom práce, ktorý na príslušné obdobie schvaľuje rada.

(2) 	Zasadania rady zvoláva a jej rokovanie riadi predseda rady, v jeho neprítomnosti rokovanie rady riadi podpredseda rady.

(3) 	Rokovanie rady sa riadi rokovacím poriadkom, ktorý schváli rada. 

(4) 	Rada zasadá podľa potreby, najmenej však jedenkrát za štvrťrok.

(5) 	Rada je spôsobilá rokovať a uznášať sa, ak je prítomná nadpolovičná väčšina jej členov,

(6) 	Rozhodnutie rady je platné, ak za návrh uznesenia hlasovala nadpolovičná väčšina prítomných členov. V prípade rovnosti hlasov je rozhodujúci hlas predsedu rady.

(7) 	Rada prijíma stanoviská, ktoré formou odporúčaní predkladá predseda rady na rokovanie vlády.

(8) 	Rokovania rady sú spravidla neverejné, o výsledkoch rokovania rada verejnosť informuje.

(9) 	Rada v prípade potreby spolupracuje s inými odborníkmi pre danú oblasť, ktorí nemajú zastúpenie v rade. Ich predstaviteľov, bez práva hlasovať, môže prizvať na svoje rokovania podľa charakteru prerokúvanej problematiky.

Čl. 7
Organizačné a administratívne zabezpečenie činnosti 
rady a jej zasadnutí

(1) 	Činnosť rady organizačne a administratívne zabezpečuje ministerstvo školstva. 

(2) 	Úlohy spojené s organizačným a administratívno-technickým zabezpečovaním činnosti rady plní sekretariát rady, ktorý sa zriaďuje v Iuvente – priamo riadenej organizácii ministerstva školstva. 

(3) 	Výdavky spojené s činnosťou rady finančne zabezpečuje ministerstvo školstva.

(4) 	Na zabezpečovaní úloh rady sa podieľajú tajomník rady v súčinnosti s predsedom rady a podpredsedom rady.

Čl. 8
Záverečné ustanovenia

(1) Zmeny a doplnky štatútu schvaľuje vláda.

(2) Zrušuje sa štatút Rady vlády Slovenskej republiky pre deti a mládeže schválený uznesením vlády Slovenskej republiky č. 893/1999  zo dňa 13. októbra 1999.

Čl. 9
Účinnosť

Tento štatút nadobúda účinnosť dňom jeho schválenia vládou Slovenskej republiky.